《再用韵呈用席者》
宋代·刘宰

由来道同相为谋，利交始合终相仇。
灌窦空如父子游，耳馀莫刷千古羞。
臞张不与俗同流，常棣相辉华萼稠。
侯生得句鱼上钩，句法不减韦苏州。
五子简古师穆修，时亦枯枝蔓新柔。
坐谈不知改更筹，绝胜双鸟各处囚。
可能无策上凝旒，夕烽犹照万兜鍪。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。